L'Ajuntament de Sagunt s'unix a la campanya de prevenció contra el melanoma promoguda per la Generalitat Valenciana i la FVMP
04 d’agost 2021

![Imagen sin texto alternativo.](/media/enzeqtam/98-c1-mini-cartel-campana-melanoma-2021-recort.jpg)  
  

Els departaments de Sanitat i de Prevenció de Riscos Laborals de l'Ajuntament de Sagunt col·laboren amb la nova campanya de prevenció contra el melanoma posada en marxa per la Generalitat Valenciana, a través de la Conselleria de Sanitat Universal i Salut Pública, i que compta amb la cooperació de la Federació Valenciana de Municipis i Províncies (FVMP).

  

Esta iniciativa, que busca conscienciar la ciutadania sobre les precaucions a prendre respecte a l'exposició de la pell a la radiació solar, especialment en estos mesos d'estiu en els quals la incidència és més alta, compta amb un cartell i un tríptic informatius, en els quals es faciliten alguns consells per a previndre el càncer de pell.

  

Entre les diverses recomanacions està l'aplicació de crema protectora amb factor de protecció solar 30 o superior des de 20 minuts abans de l'exposició al sol i de nou cada 2 o 3 hores; no prendre el sol durant hores ni tampoc en la franja horària que va des del migdia fins a les cinc de la vesprada; protegir cap, cos i ulls amb gorra o barret, samarreta i ulleres de sol respectivament; o no abusar dels ‘raigs UVA’.

  

La campanya recorda que un excés d'exposició als raigs ultraviolats sense la deguda protecció pot causar **«danys que són visibles en poques hores, com irritacions i cremades»**, o també uns altres que **«poden aparéixer al cap dels anys»** com ara **«envelliment prematur (arrugues), taques i augment del risc de patir càncer de pell»**. En este sentit, s'aconsella acudir al centre de salut de referència de cada persona en cas de percebre l'aparició de noves taques o pigues en el cos o si alguna d'estes haguera canviat de color, forma, grandària o aspecte. **«És molt important detectar el càncer de pell el més prompte possible per a millorar les possibilitats de la seua curació»**, advertix la campanya.

  

Un altre dels consells a tindre especialment en compte és la importància de protegir més, si cap, la pell dels xiquets i les xiquetes.

  

![AYTOSAGUNTO_IMG_NOT_ALT](/es-va/Actualidad/PublishingImages/Agost 2021/99 MM Triptico campana melanoma 2021 VAL.jpg) 

![AYTOSAGUNTO_IMG_NOT_ALT](/media/oloe3ud0/98-c3-cartel-campana-melanoma-2021.jpg)  

  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-s-unix-a-la-campanya-de-prevencio-contra-el-melanoma-promoguda-per-la-generalitat-valenciana-i-la-fvmp/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-s-unix-a-la-campanya-de-prevencio-contra-el-melanoma-promoguda-per-la-generalitat-valenciana-i-la-fvmp/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-s-unix-a-la-campanya-de-prevencio-contra-el-melanoma-promoguda-per-la-generalitat-valenciana-i-la-fvmp/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-s-unix-a-la-campanya-de-prevencio-contra-el-melanoma-promoguda-per-la-generalitat-valenciana-i-la-fvmp/)